Brian Mikkelsen (KF), 2009-04-24:
Efter beslutningsforslaget skal regeringen fremsætte et lovforslag om, at børn under 12 år skal anvende cykelhjelm.
Politiet skal kunne stoppe børn uden cykelhjelm, men ikke pålægge dem bøde, hvorimod forældre eller andre over 18 år, som har et barn under 12 år som passager på cyklen, eller som cykler sammen med barnet, skal kunne straffes med bøde.
Det forudsættes i forslaget, at påbuddet følges op med informationskampagner, øget kontrol på området, at brugen af cykelhjelm fortsat overvåges, og at cykeltrafikarbejdet for de pågældende aldersgrupper følges nøje.
Forslagsstillerne har begrundet beslutningsforslaget med, at Danmark er det land i Skandinavien med den laveste andel af cykelhjelmbrugere, og at der i 2007 var 24 trafikdræbte børn under 15 år.
Herudover har forslagsstillerne bl.a. henvist til erfaringerne fra Sverige, som har indført et lignende påbud, dog med en aldersgrænse på 15 år, hvilket angiveligt har medført en stigning i brugen af cykelhjelm fra 40 pct. til 60 pct. for personer under 15 år.
Ulykkesstatistikkerne og de svenske erfaringer vil jeg vende tilbage til senere.
Jeg vil starte med at erklære mig helt enig i, at hensynet til de enkelte cyklisters sikkerhed taler for, at flest mulige, så vel voksne som børn, bruger cykelhjelm.
Men som jeg også tidligere har givet udtryk for her fra talerstolen, er det min opfattelse, at lovgivning ikke er vejen frem.
Jeg mener, at der er god grund til at nære bekymring for, at et påbud om cykelhjelm vil få nogle til at lade cyklen stå og i stedet vælge bilen eller bussen, og det vil være uheldigt både for folkesundheden, miljøet og trafikafviklingen.
Jeg er med på, at et påbud om cykelhjelm nok i højere grad vil have denne uheldige påvirkning i forhold til voksne end i forhold til børn.
Men også et påbud, der er begrænset til børn under 12 år, kan få negative konsekvenser.
Rådet for Større Færdselssikkerhed vurderer således, at en aldersgrænse på 12 år kan gøre det vanskeligt at fastholde brugen af cykelhjelm, når børnene er over denne aldersgrænse.
Man kan sige, at et aldersbegrænset påbud signalerer, at cykelhjelme kun er for børn op til en vis alder, sådan at det i den forstand kan siges at legitimere, at man lægger hjelmen væk, når man er blevet en stor dreng eller pige på 12 år, og det er meget uheldigt, for risikoen for hovedskader bliver ikke mindre af, at man er fyldt 12 år, tværtimod.
Forslagsstillerne henviser i beslutningsforslaget til, at 24 børn under 15 år blev dræbt i trafikken i 2007.
Men Vejdirektoratet har imidlertid oplyst, at ud af de 24 var det kun 3, som var under 12 år og kørte på cykel, og ud af de 3 brugte 2 cykelhjelm, mens spørgsmålet om brugen af cykelhjelm ikke er oplyst for den tredje.
Som det fremgår af min besvarelse af spørgsmål nr. 1 vedrørende beslutningsforslaget, har Vejdirektoratet også oplyst, at der i 2007 var 6 cyklister i aldersgruppen 0-11 år, som fik hovedskader, mens der var 18 i aldersgruppen 12-17 år og 11 i aldersgruppen 18-24 år.
Der er også en del hovedskader blandt de mere modne cyklister.
F.eks. var der i 2007 28 hovedskader i aldersgruppen 35-64 år og 33 hovedskader i aldersgruppen 65-95 år.
Jeg vil også gerne fremhæve, at udviklingen i brugen af cykelhjelm faktisk allerede er meget positivt på vej frem, navnlig for børnenes vedkommende.
Rådet for Større Færdselssikkerhed har således oplyst, at andelen af cyklister, der bruger hjelm, generelt er steget fra 11 pct. til 15 pct. fra 2006 til 2008.
Ser man isoleret på børnene, har tællinger på skoleveje vist, at andelen af 6-9-årige, som bruger cykelhjelm, er steget fra 52 pct. i 2004 til 72 pct. i 2008.
For dem over 12 år var andelen 13 pct. i både 2004 og i 2008.
Alt i alt ser det altså ret positivt ud, ikke mindst for de mindste skolebørns vedkommende, hvor vi som sagt på få år er gået fra cirka halvdelen til nu omkring tre fjerdedele, som bruger cykelhjelm, vel at mærke uden brug af påbud og straf.
Lad mig herefter vende tilbage til erfaringerne fra Sverige, som forslagsstillerne som sagt også har henvist til.
Sverige indførte i 2005 et påbud om brug af cykelhjelm for børn under 15 år.
Rådet for Større Færdselssikkerhed har indhentet statistiske oplysninger fra Sverige, som viser, at brugen af cykelhjelm for de 6-12-årige steg fra ca. 55 pct. i 2004 til ca. 75 pct. i 2005, hvor loven trådte i kraft.
Året efter var andelen nede på ca. 60 pct., men steg dog til ca. 70 pct. i 2007.
Lovændringen havde stort set ingen effekt for de 13-15-årige børn, som før påbuddet lå lidt under 20 pct. og efter påbuddet lå lidt over 20 pct. Selv om udviklingen i Sverige har haft ret markante udsving i forbindelse med lovændringen, har udviklingen i Danmark og i Sverige altså samlet set været meget ensartet i perioden fra 2004 og frem til de seneste statistiske oplysninger for 2007 og 2008.
I begge lande er der sket en stor stigning i brugen af cykelhjelm blandt mindre børn, og i begge lande har udviklingen blandt de større børn været lidt mere langsom.
I det samlede billede ser det svenske påbud altså ikke ud til at have gjort den store forskel.
Sammenfattende vil jeg derfor sige: Der er risiko for, at det foreslåede påbud kan få en negativ effekt på brugen af cykelhjelm hos børn over aldersgrænsen på 12 år, og det skal vel at mærke nævnes i sammenhæng med, at der er tre gange så mange 12-17-årige som børn under 12 år, der pådrager sig hovedskader som cyklister.
Børn, der er under 12 år og dermed omfattet af det foreslåede påbud,
bruger allerede i stort omfang cykelhjelm, og udviklingstendensen er heldigvis stigende.
Disse forhold taler efter min opfattelse klart for at undlade at gribe ind med lovgivning.
Øget brug af cykelhjelm bør i stedet ske ad frivillighedens vej, og Rådet for Større Færdselssikkerhed spiller en vigtig rolle med de kampagner, som rådet løbende udvikler på området.
Regeringen kan på den baggrund ikke støtte forslaget.